Hekk qalilna l-bieraħ f'kumment li ta lis-Sunday Times dwar l-applikazzjoni tal-Lidl għal supermarket ieħor, din id-darba mal-bypass ta' B'Kara. Ovvjament emmen jekk trid. Għax issa hi moda li kulħadd jitkellem favur l-ambjent u l-iżvilupp sostenibbli. Imma eżattament dwar x'jifhmu b'dan kollu, dik storja oħra. Għax, fi kliem li jifhmu kulħadd, l-iżvilupp ikun sostenibbli meta jħares fit-tul. L-iżvilupp ikun sostenibbli meta jassigura li d-deċiżjonijiet li nieħdu illum ma jorbtux mażra m'għonq il-ġenerazzjonijiet ta' għada. Għax huwa neċessarju li anke l-ġenerazzjonijiet ta' għada jkunu jistgħu jieħdu d-deċiżjonijiet li jkunu meħtieġa għalihom. Fi ftit kliem l-iżvilupp ikun sostenibbli meta id-deċiżjonijiet tal-lum iżommu għada ukoll quddiem għajnejhom. Fid-dawl ta' dan nistgħu ngħidu bla tlaqlieq li l-politika tal-iżvilupp tal-art f'Malta hi kollox minbarra sostenibbli. Din mhiex qed ngħidha illum, ilha ngħidha is-snin. Għax fis-sustanza m'hemmx differenza dwar dan bejn il-partiti politiċi li huma preżentement rappreżentati fil-Parlament. Għax mhux Sandro biss hu favur l-ambjent. Anke Joseph u Simon jgħidu dan. Ovvjament emmen jekk trid! ara ukoll fuq dan il-blog il-kitbiet dwar l-iżvilupp sostenibbli li ġew ippubblikati fl-2015: 22 ta' Frar 2015 : 8 ta' Marzu 2015 : 7 ta' Ġunju 2015 : 23 ta' Lulju 2015 :
Sandro favur l-ambjent